Venstre i Mariagerfjord Kommune skulle her til aften forsøge at finde en ny borgmesterkandidat efter Tina Nedergaards uventede afgang. Valget faldt på hele to nye kandidater - Mogens Jespersen og Svend Madsen. Lone Sondrup havde meddelt inden mødet, at hun igen stiller op, selvom hun i første omgang tabte kandidatkampen til Tina Nedergaard. Og hun var ikke skuffet trods den manglende opbakning. - Der er ingen bad feelings. Det gik ligesom jeg havde regnet med. Mit krav var, at jeg skulle have fuld opbakning fra alle i gruppen, hvis jeg skulle være kandidat, men det fik jeg ikke, siger hun. Gruppeformand Carsten Brandt Andersen afviser, at to nye kandidater vil skabe mere uro i partiet. - Jeg synes, vi har to gode kandidater i Mogens og Svend - og jeg tror, der bliver hundrede procent opbakning til den, der bliver den endelige kandidat, forklarer han. Den endelige borgmesterkandidat vælges den 28. august.

Referat:
Venstre i Mariagerfjord har fundet to borgmesterkandidater